A fordítás az alábbi kiadás alapján készült:

George Lizos / ANCIENT MANIFESTATION SECRETS

Originally published in 2024 by Findhorn Press, a division of Inner Traditions International.

Fordító

Béresi Csilla

Szerkesztő

Besenyő Viktória

Olvasószerkesztő

Kütsön Nikolett

Copyright © George Lizos, 2024

Hungarian translation © Béresi Csilla, 2025

Hungarian edition © Édesvíz Kft., 2025

Cover design © Édesvíz Kft., 2025

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tördelő: Skiathos Visuals

Borító: eyelab.dk

Elektronikus formátum
Békyné Kiss Adrien

EPUB ISBN 978-963-507-657-4

MOBI ISBN 978-963-507-658-1

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Legjobb barátomnak, Sargisnak.
Köszönöm, hogy „bűntársam” voltál spirituális kalandjaimban.

TARTALOM

Előszó

Bevezetés

I. Az Univerzum hét törvénye

1. fejezet: Az Univerzum

2. fejezet: A mentalizmus törvénye

3. fejezet: A megfelelések törvénye

4. fejezet: A vibráció törvénye

5. fejezet: A polaritás törvénye

6. fejezet: A ritmus törvénye

7. fejezet: Az ok-okozat törvénye

8. fejezet: A nemiség törvénye

II. rész: A törvények megélése

9. fejezet: Manifesztáció öt lépésben

Első lépés: Emeld meg a rezgésszintedet!

10. fejezet: Napi boldogsággyakorlat

11. fejezet: Magas rezgésszintű élet

12. fejezet: Alakítsd át a negatív érzelmeket!

13. fejezet: Semlegesítsd negatív érzelmeidet!

14. fejezet: Turbózd fel a pozitív érzelmeidet!

Második lépés: Tisztázd a vágyaidat!

15. fejezet: Találd meg a célodat, és válassz hozzá vágyakat!

Harmadik lépés: Engedd el a korlátozó hiedelmeket!

16. fejezet: Azonosítsd korlátozó hiedelmeidet!

17. fejezet: A korlátozó hiedelmek elengedése kognitív módszerekkel

18. fejezet: A korlátozó hiedelmek energetikai elengedése

19. fejezet: Változás a gyakorlatban

20. fejezet: Alakíts ki új, támogató meggyőződéseket!

Negyedik lépés: Tápláld a vágyaid energiáját!

21. fejezet: Plántáld vágyaidat az energiameződbe!

22. fejezet: Emeld meg vágyaid rezgésszintjét!

23. fejezet: Kerülj kapcsolatba segítőkész emberekkel!

24. fejezet: Fogadj el segítséget az elementáloktól és a szellemlényektől!

25. fejezet: Tápláld mindennap a vágyaid energiáját!

Ötödik lépés: Hajts végre ihletett tetteket!

26. fejezet: Cselekedj elkötelezetten!

27. fejezet: Ébreszd fel női energiáidat!

28. fejezet: Hogyan kapjunk ihletett iránymutatást?

29. fejezet: Éleszd fel magadban a férfienergiákat!

30. fejezet: Hozd egyensúlyba a férfi- és a női energiát!

III. rész: Tíznapos manifesztációs próba

1. nap: Válassz egy vágyat!

2. nap: Azonosítsd a félelmeidet és a korlátozó hiedelmeidet!

3. nap: Engedd el tudatosan korlátozó alaphiedelmeidet!

4. nap: Engedd el energetikailag korlátozó alaphiedelmeidet!

5. nap: Hozz létre új, támogató hiedelmeket!

6. nap: Plántáld vágyadat az energiameződbe!

7. nap: Emeld meg vágyad rezgésszintjét!

8. nap: Kérj fel segítőkész embereket a támogatásodra!

9. nap: Kérj segítséget spirituális vezetőidtől!

10. nap: Hozz létre kiegyensúlyozott akciótervet!

A manifesztációs próba értékelése

Zárszó gyanánt

Köszönetnyilvánítás

A szerzőről

ELŐSZÓ

Mivel több mint hat éve állok magánéleti és szakmai kapcsolatban George Lizosszal, abban a megtiszteltetésben volt részem, hogy felkértek, írjak előszót a manifesztációt tárgyaló új könyvéhez.

Közelről ismertem az ókori görögök és egyiptomiak bölcsességéből merítő szerző egyedülálló eszköztárát, így hát számítottam rá, hogy különleges mű van készülőben, amely felvázolja az olvasóknak, mi mindent érhetnek el manifesztációval.

Az elmúlt néhány évben ugrásszerűen megnőtt a manifesztáció és a vonzás törvénye iránti érdeklődés. Azt hihetnénk, hogy új divatról van szó, ez azonban tévedés. Több ezer éves fogalmak ezek, és két munka állította őket ismét az érdeklődés középpontjába: a Gondolkozz és gazdagodj! Napoleon Hilltől (1937), valamint Rhonda Byrne kötete és filmje, A Titok (2006). Magam is jelentős szellemi izgalmat éltem át, amikor ezekkel az azóta klasszikussá lett szövegekkel találkoztam. Aztán nagyon hamar szembesültem a saját blokkjaimmal és a belső munkám hiábavalóságával, mert a legfontosabb vágyaim nem teljesültek olyan hamar, mint reméltem. Frusztrációmat kihívásként éltem meg. Arra ösztönzött, hogy jobban elmélyedjek a manifesztációs gyakorlataimban, és olyan energetikai eszközöket fejlesszek ki, amelyek alkalmazásával a vágyaim valóra válása elkerülhetetlenné válik.

E spirituális és energetikai mélyfúrás során arra jutottam, hogy az összehangolódás, az összekapcsolódás nemcsak kulcsfontosságú előfeltétele az eredményes manifesztációnak, hanem tulajdonképpen azonos vele. Megismertem az Univerzum hét törvényét, és megtudtam, milyen közvetlen hatást gyakorolnak a megvalósulásokra. Ebben a megvilágításban egy sereg dolog értelmet nyert az életemben és a munkámban. Rájöttem: a vonzás törvénye csupán egyike a nagy világtörvényeknek, amelyek befolyásolják a mindennapjainkat.

Hogyan is tudnánk manifesztálni legmélyebb vágyainkat, ha csak egyet veszünk figyelembe a hét törvény közül?

A jelenlegi manifesztációs gyakorlatom igencsak különbözik a régitől, kiindulópontját A Kybalion hét egyetemes energetikai törvénye alkotja. Elmondhatatlanul örülök, hogy George e nagy hatású könyvével az érdeklődés homlokterébe állította a manifesztáció kérdését. Új információi a te életedet is megváltoztathatják. Rájössz majd, hogy ha az Univerzum törvényeivel dolgozol, a manifesztáció egy csapásra könnyebbé válik. Amennyiben megismered a saját ciklusaidat és ritmusaidat, rájössz, mi a manifesztációs erősséged.

Akad néhány idejétmúlt elképzelés a vonzás törvényével kapcsolatban, amelyek hitem szerint több kárt okoznak, mint amennyi hasznot hajtanak. Szarvashiba például, ha azt gondoljuk, hogy mindent mi vonzunk magunkhoz, a rosszat éppen úgy, mint a jót.

Az Univerzum hét energetikai törvénye rámutat, hogy több tényező van játékban, és nem minden fekete vagy fehér. Ezekkel a törvényekkel munkálkodva azt is kezdjük megérteni, milyen nagy hatalmú teremtők vagyunk: a Mindenség társteremtői.

Különösen azt kedvelem ebben a könyvben, hogy nagyszerű eszköztára bárki számára elérhető. Két éve alkalmazom George módszereit a saját terápiás gyakorlatomban, melyek közül számomra a következők a legfontosabbak: „Ültesd el vágyadat az energiameződbe”, „Növeld meg vágyaid rezgésszámát” és „Teremts kapcsolatot segítőkész emberekkel”. Ezek a tanácsok a legjobbkor jöttek – akkor, amikor sehogyan sem sikerült áttörnöm egy bizonyos korlátot a vállalkozásomban. Hihetetlen eredményeket mondhattam magaménak, a korlát azonban egészen mostanáig szilárdan tartotta magát. George módszerei nem csupán a korlátot törték ripityára, hanem vele együtt minden középtávú célkitűzésemet is, és akkor még keveset mondtam. Ma már nem kezdek semmiféle vállalkozásba a meditációi nélkül, kivált az év végéhez közeledve. Szikrányi kétség sincs bennem a hatékonyságukkal kapcsolatban. Pontosan oda röpítenek, ahol lenni szeretnék. Izgatottan gondolok arra, vajon mennyit változtatnak majd a te életeden ezek a meditációk és tanítások.

A mai nappal kezdetét veszi a manifesztációról szóló, energetikai alapokon nyugvó utazásod. Nagyon örülök, hogy George megosztotta a világgal ezeket az ősrégi tanításokat. A manifesztációval foglalkozó könyvek gyakran nem ismerik fel a test-elme-szellem hármasságának jelentőségét, George azonban a legapróbb részletekig ismerteti a témát, amivel hozzásegít a legmélyebb vágyaid teljesüléséhez.

Úgy vélem, ez a könyv a legátfogóbb és legérthetőbb munka azok közül, amelyek ezeket az átütő erejű ókori tanításokat fejtegetik. Azzal a szándékkal íródott, hogy hatalmas fejlődést érj el az életedben és céljaidban. Valamennyi eleme az olvasót szolgálja, öröm a lapjait forgatni. Melegen ajánlom hát ezt a nélkülözhetetlen kalauzt, amennyiben a legvadabb álmaid megvalósítására törekszel.

– Emma Mumford, a Positively Wealthy és a Hurt, Healing, Healed című bestseller szerzője

BEVEZETÉS

Nem a vonzás törvénye a leghatékonyabb világtörvény. Tessék, kimondtam!

Haragszol rám ezért? Sokan haragudnának. A spirituális közösség annyira megszállottja lett eme egyetemes elv hangoztatásának, hogy az már szinte szektás fanatizmus.

Kérlek, ne érts félre! Nem kételkedem ennek a törvénynek sem a létezésében, sem a hatóerejében. A manifesztációkban játszott szerepét is elismerem. Csupáncsak árnyaltabban szeretném bemutatni a jelentőségét és a vele folytatott munkát, más világelvek működését is figyelembe véve.

A vonzás törvényét ősidőktől fogva ismeri az emberiség. A manifesztációs gyakorlatot azonban rejtegették a tömegek elől, kizárólag spirituális mesterek és az elit tagjai gyakorolták titkos társaságokban és misztikus iskolákban. A tudást a mester adta tovább tanítványának, de csak annak, akit érdemesnek talált erre a megtiszteltetésre.

Amikor a törvény a 2000-es évek elején közismertté vált, egyfajta önfejlesztő mozgalmat hívott életre. Ezrek fedezték fel belső erejüket, és azt, hogy képesek megteremteni a saját valóságukat. A hosszú évekre feledésbe merült manifesztációs technikák közbeszéd tárgyává lettek, és valamennyien izgatottan próbáltuk ki őket a saját életünkben. Népszerűvé vált a vizualizáció, a vágylista, a pozitív megerősítés.

Manifesztációs dobozokat készítettünk, vizualizációs táblákat aggattunk falainkra, és azt színleltük, hogy valami sikerült, hogy a végén tényleg sikerüljön.

És az eredmény? Nos, egyeseknek sikerült, másoknak nem…

Mindez sokakat frusztrált, engem is beleértve. Kérdések özönét intéztem magamhoz:

Mit csinálok rosszul?

Meddig kell várnom, míg a dolog működni kezd?

Túl hamar fejezem be a vizualizációt?

Talán nem a megfelelő képeket tűztem ki a vizualizációs táblámra?

Mi van, ha humbug az egész felhajtás a vonzás törvénye körül?

Voltak efféle gondolataid? Mert nekem voltak. Hozzád hasonlóan én is lelkesen üdvözöltem a vonzás törvényének elképzelését. Vallásos buzgalommal végeztem el a szükséges gyakorlatokat, és vakon bíztam abban, hogy ettől az egész életem megváltozik. Azután, amikor nem úgy ütött ki a dolog, ahogyan vártam, erőt vett rajtam a csüggedés. Ám ahelyett, hogy letettem volna a további próbálkozásokról, kutakodni kezdtem.

Megszállottá váltam. Elolvastam minden, témába vágó könyvet, ami csak a kezem ügyébe került, s a szakma legkiválóbb oktatóitól tanultam. Szemináriumokon, workshopokon, ötletbörzéken vettem részt. Mindenütt ugyanazt hallottam – csakhogy keveselltem. Nem kaptam választ a kérdéseimre, és továbbra sem mutatkozott eredmény.

Jó, néhányszor tényleg sikerült magamhoz vonzanom azt, amire vágytam, de nem elégszer. Ráadásul nem is mindig a legnemesebb kívánságaim és célkitűzéseim teljesültek. Az volt a sejtésem, hogy valami hiányzik, valami kimaradt a könyvekből, vagy a szerzők feledkeztek meg róla. Ezért úgy döntöttem, hogy mindennek az eredetéhez nyúlok vissza, és az elődeinkhez folyamodom, egész pontosan az ókori görögök és egyiptomiak híres manifesztációs tanításaihoz.

Nos, kiderült, hogy nekik valóban a kisujjukban volt az egész. A válaszok ott rejtőztek az ősi szövegekben és a filozófiai iskoláik tanításaiban, gondosan elrejtve a metaforák és mítoszok mögé. Nem voltak könnyű szövegek, olvasni is nagy teljesítmény volt őket, nemhogy megérteni. Én azonban kitartottam (persze sokat segített, hogy görög az anyanyelvem).

Mint felfedeztem, a vonzás törvénye valóban az egész mindenséget átható, egyetemes törvény, egyike azoknak, amelyek hatást gyakorolnak a manifesztációk létrejöttére. Az ám, csakhogy kiderült, hogy más, vele egyenrangú törvények is munkálkodnak az Univerzumban, a vonzás törvényével mély és lényegi harmóniában. Szoros összhangjuk teremti meg az anyagi valóságot.

Ezek a törvények jelentették a hiányzó láncszemet, hogy sikerre vigyem manifesztációs kísérleteimet. Eredményeim attól fogva az egekbe szárnyaltak. Hogy csak néhányat említsek közülük: kiadót találtam három könyvemre, megháromszoroztam üzleti bevételemet, több diákot vonzottam az online programjaimra, és boldogító kapcsolatokat alakítottam ki.

Végre szabadon lélegezhettem, noha évekig nem is tudtam arról, hogy híján vagyok a levegőnek. Ha nem sikerült valami, új felismeréseim birtokában immár tudtam, hol a hiba, amit kijavíthatok. És ami a lényeg: őseink manifesztációs titkai lehetővé tették számomra e jelenség átfogóbb, árnyaltabb megértését. Így megalapozottabb tervekre és kívánságokra fókuszálhattam az erőimet, amelyek egyúttal a képességeim maximális kibontakoztatását is előmozdították, és összhangban álltak az életem értelmével.

E könyvemben megosztom veled, hogyan munkálkodhatsz harmóniában ezekkel az egyetemes törvényekkel a vágyaid és céljaid manifesztálása érdekében. Habár más munkákban is olvashatsz ezekről a törvényekről, tőlem konkrét javaslatokat is kapsz. Ilyen az az új, ötlépcsős program, amely a világtörvényekre támaszkodva szavatolja a sikert a manifesztációs játszmában. Ennek részeként energetikai alapú gyakorlatokat és meditációkat is közreadok, amelyeket könnyűszerrel elsajátíthatsz.

Nem fogom a vizualizációk, vágylisták és vizualizációs táblák, vagyis a szokásos manifesztációs kelléktár ismertetésével rabolni az idődet. Feltehetően betéve tudod, hogyan használd őket, hiszen eleget olvashattál róluk. Mind hatásos a maga nemében, én is naponta folyamodom hozzájuk. Az általam javasolt újszerű, energia központú technikák azonban egyrészt az elvárható legnagyobb sikerre viszik a jelenlegi manifesztációs próbálkozásaidat, másrészt újakkal gazdagítják az eddigieket.

Ígérem, hogy mire a végére érsz ennek a könyvnek, a korábbi manifesztációs kudarcaid miatt érzett tanácstalanságodat és frusztráltságodat tisztánlátás váltja fel, és lépésről lépésre haladó munkamódszerem segítségével a manifesztáció mesterévé válsz.

A Kybalion

A könyvemben fejtegetett spirituális igazságok legfőbb forrása A Kybalion.{1} Az 1908-ban megjelent szöveget a Három Beavatott publikálta (a szerzőt gyakran azonosítják William Walker Atkinsonnal, az Új Gondolat ezoterikus iskola vezéralakjával). A kései antikvitásban született írás az Egyiptomból és Hellaszból származó hermetikus bölcselet könnyen érthető, gyakorlatias összefoglalása. A két ránk maradt hermetikus munka – a Hermetica és a Corpus Hermeticum – a platóni, püthagoreus és sztoikus filozófiai áramlatokat ötvözi. Több gondolatuk ezeknél is régebbi, megvan vagy kétezerötszáz éves. Nemegyszer piramisok falaira vésték őket.

Az ókorban ezeket a szövegeket közvetlenül Hermész Triszmegisztosztól származtatták. Ez az istenalak szinkretikus kombinációja a görög Hermésznek és Thoth egyiptomi istenségnek. Kutatások kiderítették, hogy a késő ókorban gyakran neveztek meg isteneket szerzőként, hogy ezzel is növeljék az iromány fontosságát.

A Kybalion 20. századi verziójára nem jellemző az eredeti hermetikus szövegek homályossága. Stílusa gördülékeny, metaforáival, példáival és gyakorlataival igyekszik könnyen emészthetővé tenni sorait a mai ember számára. A cím valószínűleg a cimbalomra utal (görögül kymbalo). Az ókori zeneszerszámot gyakran szólaltatták meg szertartásokon. A kozmosz teremtését kísérő szent hét hang, melyeket a hangszerből előcsaltak, a hét egyetemes törvényt jelképezte. A zenész a teremtőerőt személyesítette meg, alakja gyakran előfordult a platóni és püthagoreus szimbolikában.

Hogyan olvasd ezt a könyvet?

A kötet három részből áll, amelyek segítenek megérteni és egyúttal a gyakorlatba is átültetni a hét manifesztációs világtörvényt:

I. rész – Az Univerzum hét törvénye: Bemutatja a manifesztáció hét világelvét (köztük a vonzás törvényét), együttes hatásuk természetét, valamint gyakorlati alkalmazásuk lehetőségeit vágyaid és céljaid manifesztálására.

II. rész – A törvények megélése: E szakasz gyakorlatai és meditációi a manifesztációs törvények hasznosításában segédkeznek. Közreadom ötlépcsős manifesztációs programomat, amely a világtörvényekre alapozva vonzóerőd megnövelését célozza.

III. rész – Tíznapos próba a sikeres manifesztációért: A gyakorlat célja egy konkrét vágy megvalósítása. Az e részben ismertetett manifesztációs kihívás tíz nap alatt megoldható.

Minden egyes szövegrész és fejezet az előzőekre támaszkodik, ezért fontos, hogy oldalról oldalra haladj. Habár némelyik gyakorlat önmagában is megállja a helyét, többségükre a folyamatos építkezés jellemző.

Mivel gyakorlatias könyvről van szó, többször megkérlek majd, hogy vegyél a kezedbe papírt és tollat, és jegyezz fel ezt vagy azt, tehát célszerű manifesztációs naplót nyitnod, akár elektronikus formában. Az a fő, hogy minden anyagodat egy helyre gyűjtsd össze, mert így jobban átláthatod a fejlődésedet. Ráadásul, ha szükségét érzed, vissza is térhetsz egy-egy kérdéskörhöz.

Együtt, egymásért

Szavamat adom, hogy egészen a célig kitartok melletted, és ott leszek minden egyes lépésednél. Lássuk, te mivel segíthetsz közös utunkon!

1. Csatlakozz a Facebook-csoportomhoz (Your Spiritual Toolkit), a hozzád hasonló gondolkozású fényküldöttek támogató közösségéhez, akik szintén elkísérnek utadon. Használd a csoportot a kérdéseid feltevésére. Járulj hozzá a közös munkához a saját felvetéseiddel. Oszd meg a többiekkel, hogyan haladsz előre ebben a könyvben. Jómagam tevékenyen részt veszek a csoport életében, és végig drukkolok majd neked.

2. Kövess az Instagramon (@georgelizos), és adj nekem hírt a haladásodról! Küldj személyes üzeneteket, és lásd el a bejegyzéseidet és a történeteidet az #AncientManifestationSecrets hashtaggel. Minden megjegyzést és üzenetet elolvasok és személyesen megválaszolok.

3. Töltsd le weboldalamról a könyv segédeszközeinek és feladatainak jegyzékét: GeorgeLizos.com/AMS. Az elvégzetteket kipipálva könnyen átláthatod, hol tartasz éppen. Több letölthető irányított meditációt is találsz ugyanitt.

Várom híreidet, és készen állok rá, hogy segítségedre legyek. Bízom benned. Drukkolok, hogy mielőbb kiteljesíthesd magad, és rátalálj életed céljára.

1. fejezet

AZ UNIVERZUM

Miközben arra vállalkozunk, hogy megértsük, végül pedig mesterfokon elsajátítsuk a manifesztáció ősi művészetét, fontos, hogy visszanyúljunk az alapokhoz, és tisztázzuk a manifesztáció lényegét.

Ehhez fel kell tennünk azokat a kérdéseket, amelyek eleinket is foglalkoztatták:

• Mi az Isten, a Forrás és az Univerzum?

• Miért teremt az Univerzum?

• Hogyan zajlik a teremtés?

A könyvben mindvégig egymással felcserélhetően használom a Forrás és az Univerzum kifejezéseket, arra az entitásra gondolva, akit/amit az emberek többsége Istennek nevez. Istenről beszélve nagybetűvel írom az Univerzumot, a kisbetű az anyagi világegyetemre vonatkozna.

Az Univerzum természetének és a manifesztáció energetikai folyamatainak megismerése önmagunk és a saját teremtőerőnk megértéséhez is elvezet. Ahogyan a 3. fejezetben részletesen is kifejtem, a megfelelések törvénye szerint ami fent van, az van lent is. Más szavakkal: az Univerzum fizikai meghosszabbításai vagyunk. Ennek megértésével önmagunkhoz is közelebb kerülünk, és feltérképezhetjük tulajdon manifesztációs képességeinket.

Nem tudományos értekezést tartasz a kezedben, kedves olvasóm. Bár sokat ad nekünk a tudomány, az igazságnak csak azzal a szegmensével foglalkozik, amely bizonyított. Az egyetemes, átfogó összefüggések megértése érdekében túl kell tekintenünk rajta, és a filozófiához kell fordulnunk a kérdéseinkkel. Konkrétan az ókori görögök elgondolásaival és teóriáival készülünk foglalkozni, miközben arról is szó lesz, milyennek képzelték az Univerzumot és a teremtést. Kétségtelenül sokat tettek azért, hogy olyannak lássuk a tudományt, a társadalmat, a spiritualitást és az életet, amilyen az a mai formájában. Ők mutattak irányt a spiritualitás megértésében és fejlesztésében. Az Univerzum és a manifesztáció természetére vonatkozó számos elképzelésünk a görög bölcselet újragondolása.

Mi is az Univerzum?

Az Univerzumot számos névvel illették az idők során: Isten, Teremtő, Világszellem, Forrás, Végtelen Intelligencia, Mindenható. Hellasz lakói Igaz Lénynek is titulálták. Ebben a könyvben én Forrásként vagy Univerzumként emlegetem, de szabadságodban áll tetszésed szerint gondolkodnod róla.

Az Univerzum mibenlétét firtatva mindenekelőtt el kell fogadnunk emberi megértésünk szűkösségét. Hiába vagyunk az Univerzum fizikai kiterjesztései, valódi mivoltában csak akkor ismerhetjük meg, ha megszabadulunk az anyag korlátaitól. Addig nem tehetünk mást, mint hogy tőlünk telhetően tájékozódunk és találgatunk, ahogy eleink is tették az idők kezdete óta.

Az ógörög spirituális hagyomány szerint az Univerzum három legfőbb jellemzője a következő:

1. Az Univerzum abszolút: Mindent betölt, semmi nincsen rajta kívül. Különben nem lenne mindenható, mindentudó és mindenütt jelen lévő. Vagyis a kozmosz és minden, ami rajta túl van, valamennyi dimenzióban, keresztül téren és időn, mind az Univerzumhoz tartozik. Minden, amit elgondolhatunk, vagy el se gondolhatunk, mert nincs róla tudomásunk, az Univerzum része.

2. Az Univerzum végtelen: Mivel nincs semmi rajta kívül, a határait sem jelölheti ki senki és semmi. Ugyanakkor folyamatosan tágul a téridőben. Mindig is volt, van és lesz. Nem keletkezhetett, mert csak egy rajta kívül álló erő alkothatta volna meg, ez pedig nem lehetséges.

3. Az Univerzum változatlan: Anyaga nem lesz soha más természetű, mivel tökéletes a maga nemében, nincs tehát mit javítani rajta. Amit mi változásként érzékelünk, az a folyamatos fejlődése és átalakulásainak sorozata, megmutatkozása más és más formában, állapotban és energiával.

Minden, az Univerzumon belül létező tudat – beleértve minket és az életet általában – tudomásunk szerint osztozik az Univerzum abszolút mivoltában, végtelenségében és változhatatlanságában. Ha nem részesülnénk e tulajdonságokból, nem tartoznánk bele az Univerzumba, ami nem lehetséges, mivel nincs semmi rajta kívül.

A kozmosz

A fizikai világmindenség, vagy ahogyan az ókori görögök nevezték, a kozmosz (ami nem tévesztendő össze a nagybetűs Univerzummal, azaz a Forrással) az utóbbi kiáradása, megnyilvánulása, manifesztációja anyagi formában. A görög kozmosz szó ékszert, díszt jelent, mivel ez az Univerzum rendezett és szépségekben bővelkedő része. Létezik mindezeknek híján lévő részlete is, amelyet Tartarosznak neveznek, a görög taraché (rendezetlenség) szó nyomán. Az Univerzumnak e kozmoszon kívüli elemeiről egyelőre keveset tudunk.

A kozmoszról azt tartják, hogy két szintre oszlik, egy mulandóra és egy örökkévalóra. Az öröklétű összetevő, amely a lényegét alkotja, a végtelen intelligencia, valamint a rajta keresztüláramló isteni energia, amely minden élőt éltet. Ezen a szinten a kozmosz az Univerzum tulajdonságaival rendelkezik, tehát abszolút, örök és változtathatatlan. Más szavakkal: soha nem teremtették, és el sem pusztítható. Belső rendje fokozatos fejlődés eredménye, amely során minden létforma az azt megelőzőből bontakozott ki.

A mulandó szintet az anyagi világ képviseli a maga véges életidejével. Minden idetartozik, amit csak ismerünk a látható világban: a növények, az állatok, az emberek, a sziklák. Habár ezt a szintet az enyészet uralja, az elmúlás nem igazi, inkább váltás egy másik létformára.

Miután leírtuk az Univerzum és a kozmosz jellegzetességeit, már csak annak tisztázása marad hátra, hogyan jött létre az előbbiből az utóbbi. És épp ez a folyamat alkotja a manifesztációk leglényegét, ennek révén tervezzük el mi is az életünket, és valósítjuk meg céljainkat.

A folyamat maga az Univerzum ama hét törvényén alapszik, melyeket a hermetika fogalmazott meg. Mindegyik törvény összefügg az összes többivel, együttesen írják le a manifesztáció mibenlétét. A következő fejezet mindennemű teremtés fundamentumát, a mentalizmus törvényét tárgyalja.

GEORGE LIZOS

TISZTÍTSD MEG AZ ENERGIÁIDAT

Védd meg magad a mérgező emberek és rezgések negatív hatásai-tól az energetikai védelem 7 lépésével! A Tisztítsd meg az energiáidat egy gyakorlatias, bevált spirituális eszköztár az energiád offline és online tisztítására és levédésére. George Lizos spirituális tanító és intuitív gyógyító könyve közvetlen, praktikus, könnyen követhe-tő és roppant átfogó írás a pszichikai és spirituális védelemről. Jól bevált, erőteljes energiatisztító és védő folyamatokkal felvértezett spirituális eszköztár ez, amit a szerző egy hét lépésből álló, gyakorlatias rendszerként mutat be az aura tisztítására és árnyékolására. Hívd be az elementálok erejét, erősítsd védelmi pajzsodat szivárványsugárral, tisz-títs gyertyákkal és bájitalokkal, pajzsolj amulettekkel és talizmánokkal.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen

{1} A Kybalion – A három beavatott titkos tanítása. Hermit Könyvkiadó, Onga, 2006.